**OSAKASSOPIMUS – VÄHEMMISTÖOSAKAS *(NEUTRAALI)***

Sopimuspohja tehty neutraalista näkökulmas­ta tilanteeseen, jossa henkilö tulee yritykseen työsuhteeseen ja samalla vähemmistöosakkaaksi (esimerkiksi yrityskauppajärjestelyn jälkeisessä tilanteessa). Tässä osakassopimuksessa yrityksen uusi vähemmistöosakas sitoutuu toimimaan osakkuutensa ja osakkeidensa kanssa samoilla sopimussäännöillä kuin yrityksen aiemmat vähemmistöosakkaat. Tässä sopimuspohjarakenteessa yhtiön pääomistajilla/enemmistöosakkailla on oma erillinen enemmistöosakkaiden välinen kattavampi osakassopimus.

Sopimuspohjan kaikki kohdat tulee tarkistaa ja muuttaa vastaamaan käytännön tilannetta; on myös huomioitava, että yhden sopimuskoh­dan muuttaminen yleensä vaikuttaa myös sopimuksen muihin lausek­keisiin ja lisämuutokset ovat tällöin tarpeen.

**HUOM.! Tämä sopimuspohja ei sovellu käytettäväksi käytännön tilan­teisiin ilman sopimusjuridisen   
asiantunti­jan tarkistusta ja kor­jauksia.**

# *Draft 0.1 – \_\_.\_\_.20\_\_*

**OSAKASSOPIMUS**

**1. Osapuolet**

1.1 Yhtiö Group Oy (123456-7) (”**Yhtiö**”)

1.2 liitteessä 1 luetellut Yhtiön osakkeenomistajat

1.3 Seppo Startuppinen (000000-000A) (”**Vähemmistöosakas**”)

**2. Sopimuksen tausta ja tarkoitus**

Tämän sopimuksen osapuolet (”**Osapuolet**”) ovat sopineet osakkuusjärjestelystä, jonka tarkoituksena on sitouttaa Vähemmistöosakas Yhtiö -konsernin palvelukseen. Järjestelyyn liittyen Vähemmistöosakas on hankkinut 2.0 00 Yhtiön osaketta omistukseensa. Tämän vähemmistöosakassopimuksen (”**Sopimus**”) tarkoituksena on sopia Vähemmistöosakkaan omistamien Yhtiön osakkeiden ja mahdollisten niiden merkintään oikeuttavien osakeinstrumenttien (Yhtiön osakkeet ja niiden merkintään oikeuttavat osakeinstrumentit yhdessä ”**Osakkeet**”) myyntiin ja luovuttamiseen liittyvistä ehdoista eräissä tilanteissa.

**3. Lunastuslauseke**

Mikäli Vähemmistöosakas itse irtisanoutuu Yhtiön tai sen tytäryhtiön palveluksesta kahden (2) vuoden kuluessa tämän Sopimuksen allekirjoituksesta, tai mikäli Vähemmistöosakas on kyseisenä aikana laillisesti irtisanottu ns. henkilöperusteisilla syillä Yhtiön tai sen tytäryhtiön palveluksesta, Vähemmistöosakkaalla on velvollisuus myydä kaikki Yhtiöstä omistamansa Osakkeet Yhtiölle tai Yhtiön hallituksen osoittamalle taholle välittömästi työsuhteen päätyttyä. Yhtiön tai sen osoittaman tahon on käytettävä osto-oikeuttaan viimeistään kolmen (3) kuukauden kuluessa siitä, kun työsuhde on päättynyt.

Osakkeiden osakekohtainen kauppahinta lasketaan edellä tarkoitetuissa tilanteissa Yhtiö Group -konsernin viimeisimmän vahvistetun konsernitilinpäätöksen perusteella seuraavasti:

xxxxx yyyyy zzzzz

Mikäli Vähemmistöosakas muutoin myy tai luovuttaa Osakkeitaan muissa kuin jäljempänä kohdissa 4, 5 tai 6 tarkoitetuissa tilanteissa ja kyseisten kohtien ehtojen mukaisesti, sovelletaan myynteihin tai muihin luovutuksiin niiden ajankohdasta riippumatta Yhtiön yhtiöjärjestyksen mukaista lunastuslauseketta ja sen määräämää lunastusoikeutta.

**4. Myötämyyntioikeus (ns. Tag-Along)**

Mikäli Yhtiön osakkeenomistajat, jotka omistavat yhteensä yli 50% kaikista Yhtiön ulkona olevista osakkeista (ml. niiden merkintään oikeuttavat osakeinstrumentit) (”**Enemmistöosakkaat**”) milloin tahansa neuvottelevat omistamiensa Yhtiön Osakkeiden tai niiden osan myynnistä kenen tahansa kanssa, ovat Enemmistöosakkaat velvollisia huolehtimaan siitä, että Vähemmistöosakkaalle tarjotaan mahdollisuus myydä samanaikaisesti vastaava prosentuaalinen osuus omistamistaan Osakkeista vastaavalla osakekohtaisella hinnalla ja muutoin samoilla ehdoilla kyseessä olevalle ostajalle tai ostajille (”**Tag-Along -Myynti**”).

Esitys tai ilmoitus myötämyyntioikeudesta on tehtävä kirjallisesti Yhtiön hallitukselle, jonka tulee neljäntoista (14) päivän kuluessa saattaa se Osapuolten tietoon. Esityksen tulee sisältää tieto ostajasta sekä Osakkeista maksettavasta vastikkeesta. Osapuolen, joka haluaa käyttää myötämyyntioikeuttaan, tulee ilmoittaa asiasta kirjallisesti Yhtiön hallitukselle neljäntoista (14) päivän kuluessa saatuaan tiedon myyntioikeudesta, jonka tulee välittömästi ilmoittaa asiasta Enemmistöosakkaille.

Osapuolten tulee yhteistyössä myyjänä toimivan Osapuolen kanssa laatia ja toimittaa myyjänä toimivalle Osapuolelle kaikki päätös- ja muut asiakirjat, joita se tarvitsee Tag-Along -Myyntiin liittyen.

**5. Myötämyyntivelvollisuus (ns. Drag-Along)**

Jos ulkopuolinen kolmas osapuoli milloin tahansa kirjallisesti tarjoutuu vilpittömässä mielessä ostamaan yli 50 % Yhtiön Osakkeista ja yli 50 % Yhtiön Osakkeista omistavat tahot hyväksyvät tarjouksen, on myös Vähemmistöosakas näiden yli 50 % Yhtiön osakkeista omistavien tahojen niin vaatiessa velvollinen myymään omistamansa Yhtiön Osakkeet (pro rata omistusten suhteessa, mikäli vähemmän kuin 100 % Yhtiön Osakkeista olisi kaupan kohteena). Selvyyden vuoksi todetaan, ettei tarjouksen saaneella taholla/tahoilla ole velvollisuutta hyväksyä kolmannen osapuolen tarjousta, eikä tämä sopimuskohta anna Vähemmistöosakkaalle oikeutta vaatia tarjouksen hyväksymistä.

Edellä mainitussa tilanteessa kaikki Osapuolet sopivat peruuttamattomasti kaikkien myynnin kohteena olevien Osakkeidensa siirtämisestä kolmannelle osapuolelle samoin ehdoin (“**Drag-Along -Myynti**”), erityisesti hinnan osalta. Drag-Along -Myynti toteutetaan siten, että Yhtiön hallitus antaa kirjallisen ilmoituksen (“**Drag-Along -Ilmoitus**”) kaikille Osapuolille viimeistään 45 päivää ennen suunnitellun osakemyynnin päivämäärää. Drag-Along -Ilmoituksessa on määritettävä Osakkeet, jotka kaikkien Osapuolten on myytävä (“**Nimetyt Osakkeet**”) sekä taho, jolle Nimetyt Osakkeet siirretään ja Nimetyistä Osakkeista maksettava hinta ja ehdotettu siirron tapahtumispäivä sekä muut olennaiset ehdot.

Osapuolten tulee yhteistyössä hallituksen kanssa laatia ja toimittaa hallitukselle kaikki päätös- ja muut asiakirjat, joita tarvitaan Drag-Along -Myyntiin liittyen. Exit-tilanteessa Osapuolet sitoutuvat muutoinkin myötävaikuttamaan myyntiin kaikin kohtuudella käytettävissä olevin keinoin.

Varmistaakseen Osakkeiden myynnin toteutumisen kaikki Osapuolet valtuuttavat täten peruuttamattomasti ne, jotka ovat saaneet tarjouksen, toimimaan asiamiehenään Drag-Along -Myynnissä ja valtuutettu on oikeutettu kunkin valtuuttajan toimesta allekirjoittamaan kaikki mahdolliset Drag-Along -Myynnin toteuttamiseksi tarpeelliset asiakirjat. Drag-Along -Myynnissä kukin osakkeenomistaja myy Osakkeita samoin osakekohtaisin ehdoin ja antaa samat vakuutukset kaupan kohteesta.

Yhtiöjärjestyksen lunastuslauseketta ei sovelleta Drag-Along -Myyntiin.

**6. Vähemmistöosakkaan oikeus siirtää Osakkeita Yhtiön toisille osakkeenomistajille**

Vähemmistöosakkaalla on oikeus siirtää omistamansa Yhtiön Osakkeet toiselle Yhtiön osakkeenomistajalle edellyttäen, että Yhtiön rahoitussopimukset ao. siirron mahdollistavat ja Yhtiön hallitus hyväksyy siirron. Tämän kohdan mukaisiin siirtoihin soveltuu yhtiöjärjestyksen lunastuslauseke.

**7. Panttauskielto**

Vähemmistöosakas ei saa pantata omistamiaan Osakkeita tai niiden tuottamia oikeuksia ilman Yhtiön hallituksen etukäteistä kirjallista suostumusta.

**8. Salassapito**

Vähemmistöosakas sitoutuu pitämään salassa tämän Sopimuksen ehdot ja kaikki Yhtiötä ja/tai sen konserniyhtiöitä koskevat liikesalaisuudet ja muut luottamukselliset tiedot. Salassapitovelvoite on voimassa niin kauan kuin Vähemmistöosakas omistaa Yhtiön Osakkeita ja viisi (5) vuotta sen jälkeen.

**9. Sopimussakko ja vahingonkorvaus**

Mikäli Vähemmistöosakas rikkoo tätä Sopimusta, on hän velvollinen maksamaan Yhtiölle sopimussakkona 25.000 euroa sekä korvaamaan rikkomuksesta muille Osapuolille aiheutuvat todelliset vahingot sopimussakon määrän ylittävältä osin. Selvyyden vuoksi todetaan, että sopimussakon maksaminen ei vapauta Sopimuksen ehtojen noudattamisesta, vaan Sopimuksen ehtoja tulee siltikin noudattaa.

**10. Sovellettava laki ja erimielisyydet**

Tähän Sopimukseen sovelletaan Suomen lakia.

Tästä Sopimuksesta aiheutuvat erimielisyydet ratkaistaan Helsingissä tapahtuvassa välimiesmenettelyssä Keskuskauppakamarin välityslautakunnan sääntöjen mukaisesti. Välimiesoikeus koostuu yhdestä (1) välimiehestä.

**11. Sopimuksen voimassaolo**

Tämä Sopimus astuu voimaan sen tultua allekirjoitetuksi. Sopimus on voimassa niin kauan kuin Vähemmistöosakas omistaa Yhtiön Osakkeita. Kohdan 8 (Salassapito) pysyvät voimassa Sopimuksen päättymisen jälkeenkin siten kuin ao. kohdassa on määrätty. Selvyyden vuoksi todetaan, että tämän Sopimuksen voimassaolon päättyminen ei vaikuta mahdollisten muiden Yhtiötä koskevien osakassopimuksen voimassaoloon tai pätevyyteen.

Helsingissä tammikuun \_\_\_\_\_\_. päivänä 20\_\_

**YHTIÖ GROUP OY** **YHTIÖN OSAKKEENOMISTAJAT (Liite 1)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Minna Meikäläinen Minna Meikäläinen omasta puolestaan ja

valtuutettuna muiden liitteessä 1 mainittujen

osakkeenomistajien puolesta

**VÄHEMMISTÖOSAKAS:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Seppo Startuppinen

**LIITTEET:**

Liite 1 Yhtiön muut osakkeenomistajat ja valtuutus tämän Sopimuksen allekirjoittamiseksi heidän puolestaan